Isibhedlela seMpilo Central Sithola Uncedo Lokumelana leCovid 19
Amankampani kahulumende awencingo athi i-Net-One leyeTel One banikeze okusemthethweni isipho somgodi wamanzi lesokulungisiswa kakutsha kohlangothi olugcinelwa abagulayo beselatshwa lukaWard B5, esibhedlela seMpilo Central koBulawayo. 
BULAWAYO — Bekungabizwa ozwayo lngoMvulo, esibhedlela seMpilo koBulawayo lapho kuvulwa kakutsha indlu yokugcinela izigulane, ezelatshwa zihlala esibhedlela kuWard B5, elungisiswe ngabamankampani awencingo, aweNet One leTelone phansi kohlelo lwabo lwezigigidi ezedlula ezilikhulu zamadollar. Lokhu akwenze phansi kwenhlelo zokuncedisa imizamo kahulumende yokumelana lomkhuhlane weCovid-19. UMqondisi weMpilo Central Hospital, uSikhwicamfuno Solwayo Ngwenya uchasisa abasitholileyo. “Lamhlanje eMpilo besivula uWard B5 ebilungiswa kakutsha yiTel One leNet One bafake imibhedla eyi30, ingubo amaketheni balungisa lezambuzi kuhlanganisa lephansi. Amankampani la agebhe lomgodi baletha lemitshina ezasiza kakhulu ukwelapha abantu kuhlanganisa labeCovid19” UMphathintambo obona ngezamagagasi, oluyilo ugatsha olulawula amankampani encingo, uMnu. Dingimuzi Phuthi uchaza kabanzi isipho abasiphe isibhedlela seMpilo. “Size lapha lamhlanje sizokupha isibhedlela seMpilo Central Hospital umgodi wamanzi kuhlanganisa loWard B5 oselungiswe wabamutsha wafakwa yonke imitshina edingakalayo ukuba ibekule iward ngemizamo yokuba uhulumende encedisane lezibhedlela ukumelana lokumemetheka komkhuhlane weCovid-19. Kwenziwe izinto ezinengi hatshi kulesisibhedlela lakuzibhedlela ezimbalwa ezweni njalo sizaqhubekela phambili sisebenza ukuze abantu bathole ukwelatshwa endaweni ezihlanzekileyo.” Odokotela labongi babonge kakhulu isipho samankampani encingo, iNet One leTel One lesi, becela ukuba amanye amankampani labantu makhaza labo benze okufanayo ukuze uzulu athole ukwelatshelwa endaweni ehlanzekileyo njalo elamaphilisi lemitshina yonke edingakalayo ekusizeni izigulane.